Document ID: 32000D0282

Απόφαση της Επιτροπής
της 12ης Απριλίου 2000
σχετικά με τεχνικά μέτρα υποβοήθησης της Ιαπωνίας και της Νότιας Κορέας στη διάρκεια επιδημίας αφθώδους πυρετού
[κοινοποιηθείσα υπό τον αριθμό Ε(2000) 1031]
(Κείμενο που παρουσιάζει ενδιαφέρον για τον ΕΟΧ)
(2000/282/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 8,
Εκτιμώντας τα ακόλουθα:
(1) Ο αφθώδης πυρετός αποτελεί έντονα μεταδοτική ιογενή νόσο που προσβάλλει τα βοοειδή, τα αιγοπρόβατα, τους χοίρους και πλήθος αγρίων ζώων.
(2) Ο αφθώδης πυρετός μπορεί να προκαλέσει μεγάλες οικονομικές απώλειες στους κτηνοτρόφους.
(3) Στις 24 Μαρτίου 2000, η Ιαπωνία ανέφερε την εκδήλωση αφθώδους πυρετού σε βοοειδή, όπου στο ιαπωνικό έδαφος είχαν να σημειωθούν κρούσματα της νόσου αυτής από το έτος 1908.
(4) Στις 2 Απριλίου 2000, η Νότιος Κορέα ανέφερε κρούσματα αφθώδους πυρετού.
(5) Η νόσος που διαπιστώθηκε στην Ιαπωνία και στη Νότιο Κορέα προκαλείται από αφθώδη πυρετό τύπου 0.
(6) Ο εμβολιασμός εποτελεί σπουδαίο μέσο ελέγχου του αφθώδους πυρετού, ιδίως σε καταστάσεις έκτακτης ανάγκης.
(7) Η Ιαπωνία και η Νότιος Κορέα ζήτησαν από την Ευρωπαϊκή Επιτροπή να δανειστούν, για να χρησιμοποιηθεί εκτάκτως, αντιγόνο αφθώδους πυρετού προς μετατροπή σε εμβόλιο.
(8) Η Ευρωπαϊκή Ένωση, με την απόφαση 93/590/ΕΚ της Επιτροπής, της 5ης Νοεμβρίου 1993, για την αγορά, από την Κοινότητα, αντιγόνων αφθώδους πυρετού στα πλαίσια της κοινοτικής δράσης που αφορά αποθέματα αντιαφθώδους εμβολίου(3), προέβη σε αγορά αντιγόνου ιού αφθώδους πυρετού που περιλάμβανε 5 εκατομμύρια δόσεις του ευρωπαϊκού γενετικού κλώνου 01 και 5 εκατομμύρια γενετικού κλώνου 01 Μέσης Ανατολής.
(9) Τα κοινοτικά αποθέματα αντιγόνου (εμβόλια) που αγοράστηκαν με την απόφαση 93/590/ΕΚ διατηρούνται για λόγους ασφάλειας σε διαφορετικούς τόπους στην Γαλλία, στην Ιταλία και στο Ηνωμένο Βασίλειο.
(10) Η Ευρωπαϊκή Ένωση, με τη διάθεση εκ μέρους της προς την Ιαπωνία και τη Νότιο Κορέα, για περιορισμένο χρονικό διάστημα, ορισμένων ποσοτήτων αντιγόνων ιού αφθώδους πυρετού, αυξάνει τις προοπτικές πρόληψης μείζοντος καταστροφής και τοιουτοτρόπως μιεώνει τον κίνδυνο για την Κοινότητα.
(11) Το αντιγόνο που θα διατεθεί στην Ιαπωνία και στη Νότιο Κορέα θα αντικατασταθεί, εντός εξαμηνιαίου χρονικού διαστήματος, από αντιγόνο ισοδύναμης ποιότητας και ποσότητας.
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα προβαίνει σε ρυθμίσεις για την προσφορά προσωρινής τεχνικής αρωγής στην Ιαπωνία και στη Νότιο Κορέα σε σχέση με την εκδήλωση επιδημίας αφθώδους πυρετού.
2. Οι ρυθμίσεις της παραγράφου 1 περιλαμβάνουν:
- την προσωρινή αποδέσμευση τμήματος των αντιγόνων ιού αφθώδους πυρετού που αγοράστηκαν και διατηρούνται σύμφωνα με τις διατάξεις της απόφασης 93/590/ΕΚ,
- η αποδεσμευόμενη ποσότητα αντιγόνων δεν μπορεί να υπερβεί ποσοστό 50 % οποιουδήποτε συγκεκριμένου γενετικού κλώνου αντιγόνου που διατηρείται σε απόθεμα,
- αποδοχή, εκ μέρους της Ιαπωνίας και της Νότιας Κορέας, να παραδώσουν στην Κοινότητα, εντός εξαμηνιαίου χρονικού διαστήματος, αντιγόνου που από πλευράς ποιότητας και ποσότητας είναι ισοδύναμο προς εκείνο που ελήφθη από την Κοινότητα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Απριλίου 2000.

Labels: 5
7
0
6
18